
Közösségi mezőgazdaság

A közösségi mezőgazdálkodás (Community Supported Agriculture) a világon egyre nagyobb népszerűségre tesz szert, míg hazánkban még ez csak most kezd el terjedni. Ezért is választottam dolgozatom témájává. Egyik célom, hogy jobban megismerjem ezt a rendszert, és hogy bemutassam mind a külföldi, mind a hazai példákat tekintve.
A biogazdálkodás a 20. század elején kezdett kialakulni, és ezt a szemléletet követi a közösségi mezőgazdálkodás is. Ennek lényege, hogy a gazda a piac helyett a maga köré gyűjtött tagoknak termel, így alkotva egy közösséget, melynek középpontjában a közvetlen kapcsolat és a bizalom áll. A rendszer előfutárai Japánban és Európában jelentek meg, és valószínűleg az első közösség Svájcban alakult meg. Hazánk a franciaországi AMAP rendszert vette alapul. Jelenleg 14 ilyen közösséget számolunk, melyek főleg nagyobb városok körül jöttek létre. Munkám során a hazánkban található közösségekből én a dél-alföldi régióban működőek közül vizsgáltam meg hármat, a gazdákkal interjút, míg a fogyasztóikkal kérdőíves felmérést készítettem. Ezek kiértékelése után hipotéziseim beigazolódását néztem meg. Mindezekből számomra az derült ki, hogy a rendszer hozzájárulhatna a hazai mezőgazdaság fellendítéséhez, hiszen ennek elterjedése esetén többen vásárolnának hazai termelők által termesztett zöldségeket, így biztosítva egészségesebb élelmiszert társadalmunknak. Valamint fontos lenne a biogazdálkodás elterjedését ösztönözni és szorgalmazni is mind a gazdák, mind a vásárlók körében.
Összességében úgy vélem, hogy ez a rendszer sok előnyt hordoz magában, jövőjét tekintve pedig pozitív. Remélem, hogy minél több ember ismeri meg és vállalja fel ezt a gazdálkodási formát, továbbá, hogy rövid időn belül, egyre több ilyen gazdaságot tudhat magáénak országunk. 



